
Nanoszűrés alkalmazhatósága termálvizek keménységének csökkentésére

Hazánk rendkívül kedvező geotermikus adottságokkal rendelkezik. A legalább 30°C hőmérsékletű termálvíz az ország területének 70%-án hozzáférhető. Energetikai szempontból kétféle módon hasznosítható: fűtésre és áramtermelési célra. A hasznosítással kapcsolatban az egyik legkomolyabb probléma a termálvizek kémiai összetételéből származik. Jelen dolgozatban a vízkőképződés megakadályozásának lehetőségét vizsgálom nanoszűrés segítségével.
A nanoszűrés széles körben elterjedt vízkezelési technológiaként. Számos tanulmány bizonyította hatékonyságát a vízlágyítás területén, ugyanakkor a termálvíz rendkívül speciális követelményeket támaszt vele szemben. A hagyományos eljárásokhoz képest jónéhány előnnyel bír, elválasztási tulajdonságai alapján alkalmasnak ígérkezik a vízkőkiválási problémák megoldására.
A szakaszos szűrési kísérletek egy ún. Thin Film NF DK membránon (GE Osmonics) valósultak meg a CM-CELFA Membrantrenntechnik AG P-28 típusú berendezésen 50°C-on 35 bar nyomás mellett négy mintával, melyek Magyarország négy különböző városából (Eger, Komárom, Mályi és Mezőkövesd) származtak. A permeátumot 95%-os kihozatalig, tehát a kezdeti minta 5 (V/V)%-ra történő töményedéséig gyűjtöttem. A permeátumfluxus mellett mértem a vezetőképességet, a permeátumok és retentátumok koncentrációját ionkromatográf segítségével határoztuk meg.
Méréseim alapján megállapítható, hogy az NF DK membrán nagy visszatartást eredményez a kétértékű ionokra (Ca2+ esetén közel 90%-os, Mg2+ esetén 80% körüli visszatartás jelentkezett) és viszonylag magas értékeket az egyértékűekre is (Na+-ra 54%-os, K+-ra 43%-os visszatartást is kaptam). A komáromi minta esetén viszonylag nagy fluxus mellett (252 l/m2/h) 92%-os Ca2+, és 88%-os Mg2+ visszatartás adódott.
A szűrést követően a termálvizek kiválási tulajdonságait egy Visual MINTEQ 3.0 nevű kémiaiegyensúly-modellező szoftverrel vizsgáltam (a program a U.S. EPA MINTEQA2 programkódján alapul). A permeátumokra vonatkozó eredmények azt mutatják, hogy a nanoszűrés hatékony eljárásként alkalmazható termálvizek keménységének csökkentésére.



